《满江红·暝霭黄昏》
宋代·胡惠斋

暝霭黄昏，灯檠上、荧荧初炙。银焰袅、孤光分夜，寸心凝碧。留照娇颜欢笑偶，上元庆赏嬉游夕。笑聚萤、积雪与偷光，寒儒忆。蝶眷恋，成何得。花传喜，知何日。听邻家昨夜，扣阍谁觅。焰短始知新月上，摇红孤馆因风急。恨那人、别後不成眠，时时剔。

作者简介：平江（今江苏苏州）人。胡元功之女。尚书黄由之室。